## Nuria Martínez: “El Ministeri de Justícia ha de proporcionar els recursos necessaris per a evitar el col·lapse dels jutjats de violència sobre la dona i garantir la protecció de les víctimes”

*** La càrrega de treball dels jutjats de violència sobre la dona a la Comunitat Valenciana augmentarà més d’un 8 % quan coneguen tots els delictes de violència sexual després de l’entrada en vigor de la Llei orgànica 1/25**

La consellera de Justícia i Administració Pública, Nuria Martínez, ha reivindicat que “el Ministeri de Justícia ha de proporcionar els recursos necessaris per a evitar el col·lapse dels jutjats de violència sobre la dona i garantir la protecció de les víctimes”.

Així s’ha pronunciat la consellera després de conéixer l’informe del CGPJ en el qual estima que la càrrega de treball dels jutjats de violència sobre la dona de la Comunitat Valenciana augmentarà un 8 % quan coneguen tots els delictes de violència sexual després de l’entrada en vigor de la Llei orgànica 1/25, de mesures en matèria d’eficiència del servici públic de justícia.

“Este informe constata un increment de casos, la qual cosa requerix més recursos humans i materials dels quals no disposem, i el Govern ha de proveir-los per a no deixar les víctimes en una situació de més vulnerabilitat i indefensió”, ha remarcat la titular de Justícia.

“Si els jutjats se sobrecarreguen, es pot donar una situació de col·lapse i això cal evitar-ho. Per tant, hem d’actuar sobre els terminis i els temps, perquè la lentitud de la justícia també fa que moltes dones no denuncien”, ha assenyalat.

Pel que fa a la mitjana nacional, segons el citat informe de l’òrgan de govern de la judicatura, l’entrada en vigor de la referida norma suposarà un increment mitjà a tot Espanya del 12,9 % en el nombre d’assumptes que tramiten estos òrgans judicials.

La consellera ha indicat que “és obligació de la Generalitat garantir la seguretat jurídica i la protecció dels qui més ho necessiten, i, per això, hem de reivindicar al Ministeri de Justícia que reforcen amb màxima prioritat amb més jutges les seccions de violència sobre la dona. No es pot quedar merament en un anunci realitzat pel ministre en el marc del 8M”.

Finalment, la consellera ha recordat que “una de les línies estratègiques de la Conselleria és l’atenció a les víctimes del delicte, especialment les víctimes de la violència de gènere, per això reivindicarem els mitjans i recursos necessaris perquè estiguen ateses com mereixen”.

Fecha: 24/03/2025